ཕྱི་ལོ་༢༠༡༢ལོའི་ཚོགས་ཆེན་༡༨པའི་རྗེས་སུ་ཞི་ཅིན་ཕེང་རྒྱ་ནག་གི་དཔོན་རབས་ལྔ་བར་གྱུར་ནས་དབང་ཆ་ཡོད་ཚད་གཅིག་ལྕོགས་གནང་བ་དང་།འདས་པའི་ལོ་གཉིས་ཙམ་རིང་གི་རྒྱ་ནག་གི་དབང་ཆ་འཁོར་རྒྱུགས་བྱེད་སྟངས་ལ་གཞིགས་ན།ཐུན་མོང་འགོ་ཁྲིད་ལམ་ལུགས་དེ་གཏོར་ནས་འཇོན་ཐང་ཅན་གྱི་ཆབ་སྲིད་མི་སྣས་གཅིག་བསྡུས་ཀྱི་ལམ་ལུགས་ལ་ཡང་བསྐྱར་ཞུགས་ཀྱིན་པའི་རྣམ་པ་ཞིག་ཤར་ཡོད།ལྷག་དོན་སྐབས་༡༨པའི་ཚོགས་ཐེངས་༣པའི་རྗེས་སུ།དབང་ཆ་གཅིག་བསྡུས་ཀྱི་རྣམ་པ་ཇེ་གསལ་ལ་སོང་ནས།བཅོས་བསྒྱུར་ཚོགས་ཆུང་དང་བདེ་འཇགས་ཚོགས་ཆུང་ཞེས་པ་གཉིས་གསར་དུ་བཙུགས་ནས་རྒྱལ་ཁབ་ཡོངས་ཀྱི་ལས་དོན་མཐའ་དག་ལ་གཅིག་གྱུར་གྱིས་དོ་དམ་བདག་སྐྱོང་བྱས་པ་མ་ཟད།ཞི་ཅིན་ཕེང་གིས་ཚོགས་ཆུང་དེ་གཉིས་ཀའི་འགོ་ཁྲིད་གྱི་འགན་བཞེས་ཡོད།འདི་འདྲའི་རྒྱབ་ལྗོངས་འོག་སྔོན་ཆད་བྱུང་མྱོང་མེད་པའི་རུལ་སུངས་ལ་རྒོལ་རྡུང་གི་དྲག་རླུང་གཡུག་པར་ཡ་མཚར་སྐྱེ་མི་དགོས་ལ།དབུས་ཆབ་སྲིད་རྒྱུན་ལས་ཟུར་བ་ཀྲུག་ཡོན་ཁཱང་གི་ཞིབ་དཔྱོད་གནས་ཚུལ་ཁྱབ་བསྒྲགས་བྱས་པར་དེ་བས་ཀྱང་ཡ་མཚར་མིན།